Α.Ο. Νέοι Βύρωνος

Ο Α.Ο. Νέοι Βύρωνος είναι ιστορικό αθλητικό σωματείο του Δήμου Βύρωνα Αττικής που ιδρύθηκε το 1924. Σήμερα διατηρεί τμήματα μπάσκετ, βόλεϊ και σκάκι, ενώ παλιότερα είχε και τμήματα στίβου, χειροσφαίρισης, ποδηλασίας και ποδοσφαίρου. Έχει έμβλημα τη μορφή του Λόρδου Βύρωνα, από τον οποίο πήρε το όνομά της η περιοχή και χρώματα γαλάζιο και άσπρο. Οι Νέοι Βύρωνος διαθέτουν κλειστό γήπεδο αθλοπαιδιών (μπάσκετ και βόλεϊ) για τα αθλητικά τους τμήματα.

Το όνομα
Κατά την προπολεμική περίοδο ο σύλλογος αναφέρεται με τον τίτλο: "Αθλητικός και Γυμναστικός Σύλλογος Νέων Συνοικισμού Βύρωνος", αλλά συνήθως αναγραφόταν εν συντομία ως "Νέοι Βύρωνος", όνομα με το οποίο καθιερώθηκε. Μεταπολεμικά σε κάποια αναμόρφωση καταστατικού η επίσημη ονομασία έγινε: "Αθλητικός Όμιλος Νέοι Βύρωνος".

Προπολεμική περίοδος
Στα πρώτα χρόνια της λειτουργίας τους, κατά τη δεκαετία του '20, οι Νέοι Βύρωνος είχαν ποδοσφαιρική ομάδα και αναφέρονται ως μέλη της Ε.Π.Σ. Αθηνών τη σεζόν 1927-28. Μάλιστα στη διαμάχη της ΕΠΣΑ με το εκκολαπτόμενο τότε Π.Ο.Κ. τάχθηκαν με τη νόμιμη διοίκηση της Ένωσης μαζί με άλλα 22 σωματεία. Δεν παρουσίασαν όμως κάποια αξιόλογη ποδοσφαιρική επιτυχία και σύντομα η ποδοσφαιρική τους ομάδα αδράνησε. Ήδη από τη σεζόν 1931-32 δεν μετείχαν σε καμιά κατηγορία του πρωταθλήματος της ΕΠΣΑ. Η ποδοσφαιρική ομάδα συνέχισε να υπάρχει ως ανεπίσημο σωματείο και σποραδικά αναφέρονται αγώνες της ως τη σεζόν 1938-39. 

Τα αθλήματα στα οποία διέπρεψαν εξαρχής και είχαν σταθερή πρωταγωνιστική παρουσία ως το 1940 ήταν οι αθλοπαιδιές, δηλαδή το μπάσκετ και το βόλεϊ. Επίσης, καλλιεργούσαν το γυναικείο στίβο και προς το τέλος της δεκαετίας του '30 την ποδηλασία.

Μπάσκετ
Στο μπάσκετ είναι γνωστό πως μετείχαν στο αθηναϊκό πρωτάθλημα από τη σεζόν 1928-29, έστω και αν η πρώτη τους συμμετοχή σημαδεύτηκε από την αποχώρησή τους λόγω της απόρριψης κάποιας ένστασης. Εν συνεχεία συμμετείχαν σταθερά στο πρωτάθλημα Αθηνών-Πειραιώς ως το 1940. Επίσης, μετείχαν στην τελική φάση του πανελλήνιου πρωταθλήματος το 1937 τερματίζοντας στην 4η θέση. 

Tη σεζόν 1937-38 την ομάδα αποτελούσαν οι καλαθοσφαιριστές: Τερζόπουλος Ι και ΙΙ, Παπαδόπουλος, Νικολαΐδης, Κεσίσογλου, Κεχαγιάς, Πολιτάκης, Γλύκατζης, Γραμματόπουλος.

Βόλεϊ
Στο βόλεϊ οι Νέοι Βύρωνος υπήρξαν πρωτοπόροι και μετείχαν στο πρώτο επίσημο Πανελλήνιο πρωτάθλημα πετοσφαίρισης ανδρών 1928 που διοργάνωσε ο ΣΕΓΑΣ στο Παναθηναϊκό Στάδιο με συμμετοχή 13 συλλόγων. Μάλιστα, έφτασαν ως τον τελικό, αποκλείοντας διαδοχικά τον Ηρακλή Θεσσαλονίκης με 2-0 (15-1, 15-6), το Π. Φάληρο με 2-1 (16-14, 2-15, 15-9) και τον Πανιώνιο. Στον τελικό ηττήθηκαν από τον Πανελλήνιο Γ.Σ. Το 1929 ανέβηκαν ένα σκαλοπάτι πιο πάνω, αφού κατέκτησαν το αθηναϊκό πρωτάθλημα που διοργάνωνε εκείνα τα χρόνια ο Πανιώνιος.

Τα επόμενα χρόνια είχαν σταθερή συμμετοχή στο αθηναϊκό πρωτάθλημα και από το 1936 και στο πανελλήνιο. Μάλιστα τη σεζόν 1937-38 κατέκτησαν το πρωτάθλημα Αθηνών-Πειραιώς και έφτασαν ξανά στον τελικό του πανελληνίου πρωταθλήματος που έγινε στην Πάτρα, όπου ηττήθηκαν από την Ε.Α. Πατρών με 2-0 σετ (15-6, 16-14). 

Από το 1928 διατηρούσαν και γυναικεία ομάδα βόλεϊ που μετείχε στο αθηναϊκό πρωτάθλημα.

Χειροσφαίριση
Τη δεκαετία του '30 οι Νέοι Βύρωνος διατηρούσαν ομάδα χάντμπολ που μετείχε στο αθηναϊκό πρωτάθλημα του ΣΕΓΑΣ. Το άθλημα τότε παιζόταν από ενδεκαμελείς ομάδες σε γήπεδα ποδοσφαίρου και το πρωτάθλημα διεξαγόταν στο γυμναστήριο του Πανελληνίου. Η παλιότερη αναφορά της παρουσίας τους στο πρωτάθλημα είναι από τη σεζόν 1931-32.

Ποδηλασία
Από τα πρώτα χρόνια της ίδρυσής του ο σύλλογος διατηρούσε δραστήριο τμήμα ποδηλασίας.

Την Κυριακή 4 Νοεμβρίου 1928 διοργάνωσε ποδηλατικούς αγώνες στο Βύρωνα σε απόσταση 36χλμ. Νικητές ήταν: 1) Α. Ιωαννίδης 1:12.01, 2) Α. Βαγιανός 1:12.30, 3) Ι. Τομαής 1:13.00, 4) Φ. Μανούσος 1:13.02.  
 
Το 1932, στους πανελληνίους αγώνες ταχύτητας ατομικής χρονομέτρησης που έγιναν στη θέση "Βασιλικές Γέφυρες" ο αθλητής των Νέων Βύρωνος Α. Καραχρήστος τερμάτισε 2ος στα 500μ με χρόνο 39.8 και 3ος στα 1000μ με 1.25.4. 

Το 1934 στους πανελλήνιους αγώνες 100χλμ ο Ευ. Μελεμενής των Ν. Βύρωνος τερμάτισε 4ος χάνοντας στο τελικό σπριντ την πρώτη θέση με διαφορά τροχού.

Το 1938 οι ποδηλάτες των Νέων Βύρωνα: Γ. Καλαϊτζής, Ι. Καλαϊτζής, Τσακανίκας, Θεοχάρης, Αγγελογιαννόπουλος, Ψημορίφος κ.ά. μετείχαν σε σημαντικούς ποδηλατικούς αγώνες, όπως τον αγώνα Αθηνών-Χαλκίδας, το "Κύπελλο Αθλητικής Εκθέσεως Ζαππείου", τον αγώνα 50χλμ της ΑΕΚ και το πανελλήνιο πρωτάθλημα αντοχής 100χλμ. Μάλιστα στο πανελλήνιο πρωτάθλημα 100χλμ ο Γ. Καλαντζής πήρε την τρίτη θέση με 3 ώρ. 00΄ 11΄΄ και ο Τσακανίκας ήταν 5ος.

Τον Αύγουστο του 1938 ο σύλλογος διοργάνωσε τον ποδηλατικό γύρο Βύρωνα-Καισαριανής, υπό την αιγίδα της ποδηλατικής ομοσπονδίας σε απόσταση 13 χλμ, στον οποίο συμμετείχαν 18 ποδηλάτες από διάφορα αθηναϊκά σωματεία. Η διαδρομή του αγώνα, που χαρακτηρίστηκε ως ημιανώμαλος, περιγράφεται ως εξής: πλατεία Βύρωνα, Παναγή Τσαλδάρη, Χρυσοστόμου Σμύρνης, Ν. Ελβετία, μπαρ Μπακούρου, Ζ. Πηγής, Σχολή Χημικού Πολέμου, μικρό ρέμα το οποίο οι ποδηλάτες διέρχονταν πεζοί, μονοπάτι προς λεωφόρο Καισαριανής, αριστερά προς Καισαριανή, Αγ. Νικόλαος, οδός Πανιωνίου, Λαέρτου, Ιφικράτους, Φαιάκων, Παναγή Τσαλδάρη, πλατεία Βύρωνα, επανάληψη για δεύτερη φορά της ίδιας διαδρομής και τερματισμός.

Τον Απρίλιο του 1939 ο Καλαϊτζής ήταν 4ος στον ποδηλατικό αγώνα "Αθήνας-Ελευσίνας-Μεγάρων".

Στίβος
Ο σύλλογος διατηρούσε τμήμα στίβου και συμμετείχε στα πανελλήνια πρωταθλήματα από την ίδρυσή του και εξής χωρίς ιδιαίτερες διακρίσεις. Στις 26 και 28 Οκτωβρίου 1928 μαζί με τον αθλητικό σύλλογο "Αχιλλεύς" Αθηνών συνδιοργάνωσαν στο Παναθηναϊκό Στάδιο τους "Γενικούς Αγώνες Εφήβων" που αποτέλεσαν το προοίμιο των περιφερειακών εφηβικών αγώνων. Σε αυτούς μετείχαν όλα τα αθηναϊκά και πειραϊκά αθλητικά σωματεία. 

Υπήρξε από τους πρωτοπόρους στο γυναικείο στίβο και αθλήτριές του μετείχαν στο πρώτο Πανελλήνιο πρωτάθλημα στίβου γυναικών 1931. Επίσης, μετείχε στα γυναικεία πρωταθλήματα 1934  και 1938. Το 1938 δύο αθλήτριες του συλλόγου πήραν μετάλλια. Ήταν η Σαμπράκου (3η στο ύψος) και η Τερζοπούλου (2η στη σφαίρα).  Η Τερζοπούλου συνέχισε να αγωνίζεται και μεταπολεμικά και το 1947 αναδείχθηκε πανελληνιονίκης στη σφαιροβολία.

Μεταπολεμική περίοδος
Τα πρώτα μεταπολεμικά χρόνια επαναλειτούργησαν αμέσως τα τμήματα στίβου και αθλοπαιδιών. Αθλήτριες του συλλόγου μετείχαν στο πανελλήνιο πρωτάθλημα στίβου, ενώ οι ομάδες μπάσκετ και βόλεϊ μετείχαν στα αντίστοιχα αθηναϊκά πρωταθλήματα. Σταδιακά η δράση του συλλόγου περιορίστηκε στις αθλοπαιδιές.

Τμήμα μπάσκετ
Η ομάδα μπάσκετ ανδρών του συλλόγου μετέχει ανελλιπώς στα αθηναϊκά πρωταθλήματα και έχει παρουσίες ως τη Β΄ Εθνική. Σήμερα το ανδρικό τμήμα μπάσκετ αγωνίζεται στην Γ΄ κατηγορία της Ένωσης Σωματείων Καλαθοσφαίρισης Αθηνών (ΕΣΚΑ). Λειτουργούν επίσης τμήματα εφήβων, παίδων και ακαδημίες.

Τμήμα βόλεϊ
Οι ομάδες βόλεϊ ανδρών και γυναικών του συλλόγου μετέχουν ανελλιπώς στα πρωταθλήματα της ΕΟΠΕ. Σήμερα η ανδρική ομάδα αγωνίζεται στην Α2 εθνική κατηγορία και η γυναικεία στη Β’ εθνική κατηγορία. Λειτουργούν επίσης, τμήματα εφήβων, παίδων, παμπαίδων, νεανίδων, κορασίδων, παγκορασίδων και ακαδημίες.

Εξωτερικοί σύνδεσμοι 
Ιστοσελίδα συλλόγου

Παραπομπές 

    

Αθλητικοί σύλλογοι Αθήνας
Ποδοσφαιρικές ομάδες Ελλάδας
Ανενεργοί ελληνικοί σύλλογοι καλαθοσφαίρισης
Ελληνικοί σύλλογοι πετοσφαίρισης
Ελληνικοί σύλλογοι χειροσφαίρισης
Ελληνικοί σύλλογοι στίβου
Ελληνικοί σύλλογοι ποδηλασίας
Σωματεία Ε.Σ.Κ.Α.
Σωματεία Ε.Σ.Π.Α.Α.Α.
Ιδρύσεις αθλητικών συλλόγων το 1924
Ιδρύσεις ομάδων καλαθοσφαίρισης σε άγνωστο έτος